চাপকে উপভোগ করে গুয়ার্দিওলার সিটি
ইংলিশ প্রিমিয়ার লিগে শিরোপার দৌড়ে এগিয়ে থাকা ম্যানচেস্টার সিটির সামনে চ্যাম্পিয়ন্স লিগ ও এফএ কাপের বাঁচা-মরার ম্যাচ। মৌসুমের গুরুত্বপূর্ণ এই সময়ে যেকোনো দলই থাকে ভীষণ চাপে। ব্যতিক্রম নয় গতবারের ট্রেবল জয়ীরাও। সেটি স্বীকার করে সিটির প্রধান কোচ পেপ গুয়ার্দিওলা বললেন, এই চাপ উপভোগ করেন তার দলের খেলোয়াড়রা। গত শনিবার অবনমন অঞ্চলের দল লুটন টাউনকে ৫-১ গোলে উড়িয়ে লিগে টেবিলে চূড়ায় ওঠে সিটি। ৩২ ম্যাচে তাদের পয়েন্ট ৭৩। সমান ম্যাচ খেলে ৭১ পয়েন্ট নিয়ে দুই নম্বরে আছে আর্সেনাল। গোল পার্থক্যে পিছিয়ে তিনে লিভারপুল।
ঘরের মাঠে আগামী বুধবার চ্যাম্পিয়ন্স লিগের কোয়ার্টার-ফাইনালের দ্বিতীয় লেগে রেয়াল মাদ্রিদের মুখোমুখি হবে সিটি। দুই দলের প্রথম লেগ ৩-৩ গোলে ড্র হয়। ওই ম্যাচের তিন দিন পর এফএ কাপের সেমি-ফাইনালে চেলসির বিপক্ষে লড়বে সিটি। গতবারের মতো এবারও ট্রেবল জয়ের দারুণ সুযোগ রয়েছে সিটির। এই সময়ে চাপ অনুভব করছেন কিনা দলটির খেলোয়াড়রা, এমন প্রশ্নের জবাবে গুয়ার্দিওলা বলেন, চাপে খেলাকেই উপভোগ করেন তারা।
“সিটির খেলোয়াড় চাপ নিয়ে খেলা উপভোগ করে। টিকে আছে নাকি সুযোগ শেষ, তারা এটা জানতে পছন্দ করে। আমি মোটামুটি নিশ্চিত, আমরা শেষ পর্যন্ত লড়াইয়ে থাকব। কারণ এই দলের খেলোয়াড়দের আমি চিনি। খেলার আগে মিটিংয়ে তাদের চেহারা দেখি। তারা কীভাবে প্রস্তুতি নেয়, সেটা দেখি।” “এর মানে কি প্রিমিয়ার লিগ, চ্যাম্পিয়ন্স লিগ জিতব? না, আমি তা বলছি না। কিন্তু প্রশ্ন হচ্ছে, আমরা কি প্রতিদ্বন্দ্বিতা করব? এই জায়গায় আমি নিশ্চিত। আমাদের প্রস্তুত থাকতে হবে, একই সঙ্গে নিজেদের খেলা দিয়ে প্রতিপক্ষকে চেপে ধরার চেষ্টা করতে হবে।”

ইংলিশ ক্লাবটির কোচ বললেন, ট্রেবল জয়ের জন্য শেষ পর্যন্ত লড়ে যাবে তার খেলোয়াড়রা।